"Moenie met ons vullis mors nie!", sê AfriForum | Maroela Media
Julius Kleynhans, AfriForum se hoof van omgewingsake, wil hê Suid-Afrika moet skoon en gesond bly.
AfriForum sê meer as 100 van sy takke regoor Suid-Afrika word by die veldtog betrek. Volgens Julius Kleynhans, AfriForum se hoof van omgewingsake, sal daar na verwagting meer as 100 omgewingsoudits by vullisterreine regoor die land gedoen word. "Hierdie omgewingsoudits sal die nodige inligting en bewyse insamel om vas te stel of plaaslike owerhede aan die minimum vullisbestuursvereistes vir 'n veilige omgewing en verantwoordelike bestuur voldoen om te verseker dat munisipaliteite nie met ons vullis mors nie".
"Onvoldoende vullisbestuur, die agteruitgang van infrastruktuur, korrupsie, gesondheid en veiligheidskwessies asook aardverwarming en besoedeling het ons ingryping genoodsaak om ons natuurlike omgewing te bewaar," sê Stefan Pretorius, AfriForum se provinsiale koördineerder vir die Wes-Kaap.
AfriForum is van mening dat weinig munisipaliteite aan vullisregulasies voldoen en dat daar 'n tekort aan verantwoordbaarheid in plaaslike owerhede is om vullis na behore te bestuur. "Munisipale vullisterreine moet oor vullisbestuurslisensies beskik wat hulle lei om vullis ingevolge minimum standaarde te bestuur sodat die omgewing, gesondheid en veiligheidskwessies tot die minimum beperk word," het Pretorius bygevoeg.
AfriForum sal die vullisterreine wat geoudit is deurgaans monitor. "Indien standaarde nie gehandhaaf word nie, sal ons druk op die munisipaliteite uitoefen om op te tree. As niks gedoen word nie, sal ons die nodige stappe doen om te verseker dat 'n oplossing gevind word. Ons sal wanbestuur nie verder duld nie, en alternatiewe vir behoorlike vullisbestuur in die land word tans ondersoek," het Pretorius gesê.